हमारे शुद्ध आहार-व्यवहार से भी मिलता है ब्रह्माण्ड को शुद्ध पोषण
आयुर्वेद के ऋषि आचार्य चरक ने जब कहा कि ब्रह्माण्ड के वायु, जल, आकाश, पृथ्वी आदि तत्व शुद्धता के साथ पोषित न हुए, तो इनके कुपोषित होने से ऋतुओं के क्रम बिगड़ जाएंगे और आने वाला युग रोगों का युग होगा। वास्तव में आज ये देव-तत्व कुपोषण से कुपित हैं, जिससे पूरे समाज को और पूरे युग को दुःख भोगना पड़ रहा है। हमारे ऋषियों ने इनके समुचित पोषण के लिए समाधान दिया था। ''यज्ञमय समाज'' बनाना।
आज भी इन यज्ञों के महत्व को समझ नहीं पा रहे हैं। वास्तव में यज्ञ प्रकृति शोधन का विज्ञानपरक प्रयोग भी है। यज्ञों की अग्नि में अनेक प्रकार की विशिष्ट जड़ी-बूटियों और घृत की आहुतियां देने से वायु शुद्ध होती है, पर्यावरण को पोषण मिलता है। समुचित पोषण न मिले तो शरीर हो अथवा ब्रह्माण्ड दोनों में शिथिलता आती है। जिस प्रकार शरीर के लिए भोजन में शुद्ध, पोषक पदार्थ प्रयोग में लाये जाते हैं, वैसे ही जीवन पोषण के लिए प्रकृति व पर्यावरण संबर्धन का ख्याल रखना भी आवश्यक है।
मनुष्य को ऋतु के अनुकूल शाकाहारी भोजन से करना
इसकी शुरुवात मनुष्य को ऋतु के अनुकूल शाकाहारी भोजन से करना चाहिए। देखने में आता है जब व्यक्ति बासी और घृणित चीजें खाने में विशेष रुचि रखते हैं। जैसे मांस, नशे आदि से जुड़ी अभक्ष्य भक्षण जैसी चीजें, तो ऐसे लोगों के मन में जीवों के प्रति करुणा, सहानुभूति और प्रेम कम होता जाता है। वहीं प्राणियों को अपने आहार में शामिल करने से मनुष्य का एम्यून सिस्टम कमजोर पड़ता है, साथ ही प्राकृतिक असंतुलन विगड़ता है। इसका सीधा दुष्प्रभाव पर्यावरण पर पड़ता है और पर्यावरण पोषण कमजोर होता जाता है। इसी प्रकार जीवन को सुविधाजनक बनाने के लिए प्रयुक्त संसाधनों को पर्यावरण प्रतिकूल बनाते जाने से भी संकट खड़ा होता है।
जैसे जरूरत से अधिक एयरकंडीशन का प्रयोग, पेड़ों को काटना, प्लास्टिक का अधाधुंध उपयोग, बढ़ते वाहनों से बढ़ते प्रदूषण आदि का प्रभाव हवा, पानी, पृथ्वी, वायुमण्डल से लेकर सभी आवश्यक तत्वों को दूषित करता है। वर्तमान महामारी संकट में यह एक बड़ा कारण है। आक्सीजन के अभाव में दम तोड़ते लोगों को हम देख ही रहे हैं, अतः हमें स्वतः सचेत होना पडे़गा। इसके लिए हमें अपने आहार व जीवन शैली को प्रकृतिस्थ बनाना पडे़गा, तभी समाधान सम्भव है। क्योंकि-
आहारस्त्वपि सर्वस्य त्रिविधो भवति प्रियः।
मानव शरीर में भोजन के अनुसार ही वात, पित्त और कफ और सात्विक, राजसिक और तामसिक भावनाएं जन्म लेती हैं। विद्वान कहते हैं जैसा भोजन वैसा मन, जैसा मन वैसा व्यवहार। इस प्रकार मनुष्य का पूरा व्यक्तित्व उसके आहार पर निर्भर करता है। जैसा व्यक्तित्व होगा, वैसा ही समाज निर्मित हो पायेगा।
आवश्यक है हो गया कि मनुष्य स्वयं हितभुक्, ऋतभुक्, मितभुक् के अनुरूप स्वास्थ्य के हित को ध्यान में रखकर भोजन लें, न कि स्वाद को ध्यान में रखकर। तब वह प्रकृति के पोषण युक्त आहार के प्रति भी जागरूक बन सकेगा।
भारतीय संतों, महापुरुषों के अनुसंधान से ब्रह्माण्ड के पोषण के लिए यज्ञीय विधि महत्वपूर्ण साबित हुई है। वैदिक मान्यता है कि सम्पूर्ण ब्रह्माण्ड का मुख यज्ञ है। हमारे घरों में सदियों से अग्निहोत्र की परम्परा रही है। जिससे प्राकृतिक पोषण मिलता है। अग्निहोत्र में फल की आकांक्षा नहीं, मात्र कर्त्तव्य भावना शास्त्र सम्मत है। आज यह क्रम शिथिल हुआ है, जिसे पुनः जगाना होगा। कहते हैं-
अफलाकाघ्क्षिभिर्यज्ञो विधिदृष्टो य इज्यते।
यष्टव्यमेवेति मनः समाधाए स सात्विकः।।
अर्थात आज पर्यावरणीय स्थितियां बिगड़ने का कारण है सभी पंचतत्वों के अधिष्ठाता शुद्ध पोषण से वंचित हो रहे हैं। जल प्रदूषित है, पृथ्वी का वातावरण खराब है, पर्वतों की हरियाली नष्ट हो रही है और वायु प्रदूषण बढ़ रहा है। इसी प्रदूषण की मार मानवता पर पड़ रही है। विश्व जागृति मिशन आज मानवता तथा प्रकृति दोनों को सुरक्षित करने के लिए बहुआयामी प्रकृतिक पोषण अभियान में अहर्निश संलग्न है, आइये हम सभी इसके साथ हो लें।